Vliegtuig stort neer met minstens 18 passasiersGemeenskapslede by die wrak van die vliegtuig. (Foto: Twitter) Minstens 16 passasiers en twee bemanningslede is dood nadat ’n vliegtuig in die stad Goma in die Demokratiese Republiek van die Kongo neergestort het. Die vliegtuig het Sondagoggend in huise in die Mapendo-woonbuurt naby die Goma-lughawe ingeploeg nadat dit na bewering met die opstyging probleme ondervind het. Nzanzu Kasivita, provinsiale goewerneur van Noord-Kivu, het die voorval bevestig. Hy het egter nie ’n dodetal bevestig nie. Plaaslike media berig verskeie inwoners van die huise is onder die slagoffers. Die vliegtuig was ten tyde van die voorval op pad na Beni, ongeveer 350 km noord van Goma in dieselfde provinsie.